壽邵陽唐倅二首  其二
作者：廖行之
朝代：宋

paragraphs: 瑞蓂八葉開蕤賓，湘川當年生俊人。
天孫織裳雲錦新，下與聖世爲卿雲。
妙齡材策趣金鑾，從橫禮樂波瀾翻。
結知九重生羽翰，揚庭徑許陞朝班。
姓名將啟金甌黄，海沂蹔此留王祥。
朝來椒頌傳新章，青衫屬吏欣觀光。
方瞳玉頰歌雲謠，醴泉爲酒𨟉斗杓。
東方蟠桃三度實，安期瓜棗甘於蜜。